Alianța pentru Unirea Românilor (AUR) Timiș l-a felicitat pe Alin Nica, președintele liberal al Consiliului Județean Timiș, pentru curajul și demnitatea de nu se lăsa îngenuncheat de dictatura de la București.
Mihai Negoescu, coordonatorul AUR Timiș, a declarat, joi, 28 martie:
"În numele AUR Timiș și al spiritului Timișoarei, locul unde a început răsturnarea regimului comunist în 1989, salut decizia președintelui Consiliului Județean Timiș, Alin Nica, de a nu pleca fruntea, în fața dictaturii de la Bucuresti, precum și decizia primarilor liberali care încă mai au o valoare și demnitate în acest județ si de a nu uita ce este Timișoara și județul Timiș. În acest moment, PNL-ul nu mai are cu nimic de a face cu valorile liberale, iar Brătianu unde se află, adică în mormânt, se face titirez. La conducerea celor două partide, se află persoane care își imaginează că sunt niște ciobani care păstoresc niște turme de oi. Românii, electoratul, nu sunt niște proști. Nu este posibil ca, în 2024, să jignim oamenii care se vor prezenta la urne și o să facă așa cum le dictează ciobanul din fruntea PSD-ului și cel din fruntea a ceea ce a mai rămas din Partidul Liberal, după canibalizarea lui de către PSD, și bineînțeles a ciobanului din fruntea Partidului Comasat Român. Președintele PCR- ului, Klaus Iohannis, pentru interesele lui personale, a decis să vândă această țară și tot ce mai rămăseseră din clasa politică și așa coruptă din ultimii 34 de ani".